**NÁRODNÁ RADA SLOVENSKEJ REPUBLIKY**

**IX. volebné obdobie**

N á v r h

**ZÁKON**

**z..........2025,**

**ktorým sa mení a dopĺňa zákon č. 152/1995 Z. z. o potravinách v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 152/1995 Z. z. o potravinách v znení zákona Národnej rady Slovenskej republiky č. 290/1996 Z. z., zákona č. 470/2000 Z. z., zákona č. 553/2001 Z. z., zákona č. 23/2002 Z. z., zákona č. 450/2002 Z. z., zákona č. 472/2003 Z. z., zákona č. 546/2004 Z. z., zákona č. 195/2007 Z. z., zákona č. 318/2009 Z. z., zákona č. 114/2010 Z. z., zákona č. 349/2011 Z. z., zákona č. 459/2012 Z. z., zákona č. 42/2013 Z. z., zákona č. 36/2014 Z. z., zákona č. 101/2014 Z. z., zákona č. 30/2015 Z. z., zákona č. 376/2016 Z. z., zákona č. 91/2019 Z. z., zákona č. 303/2019 Z. z., zákona č. 478/2019 Z. z., zákona č. 198/2020 Z. z., zákona č. 69/2021 Z. z., zákona č. 83/2021 Z. z., zákona č. 211/2022 Z. z., zákona č. 257/2022 Z. z. a zákona č. 251/2024 Z. z. sa mení a dopĺňa takto:

1. V § 2 ods. 1 sa za písmeno e) vkladá nové písmeno f), ktoré znie:

„f) potravinou obsahujúcou zložku z hmyzu potravina, ktorá obsahuje jedlý hmyz, jeho časti alebo produkty z hmyzu schválené ako nová potravina podľa osobitného predpisu8ab).“.

2. § 3 sa dopĺňa odsekom 5, ktorý znie:

„(5) Ministerstvo všeobecne záväzným právnym predpisom určí podrobnosti o označovaní a umiestňovaní potravín podľa § 9c.“.

3. V § 6 ods. 4 sa za písmeno d) vkladá nové písmeno e), ktoré znie:

„e) označiť potravinu obsahujúcu zložku z hmyzu pri jej ponuke spotrebiteľovi tak, aby bolo v štátnom jazyku uvedené, že potravina obsahuje zložku z hmyzu.“.

4**.** Za § 9b sa vkladá nový § 9c, ktorý vrátane nadpisu znie:

**„§ 9c**  
**Osobitné požiadavky na potraviny obsahujúce zložku z hmyzu**

(1) Potravina obsahujúca zložku z hmyzu, ktorá sa uvádza na trh, musí byť na vonkajšom obale označená informáciou o prítomnosti tejto zložky v štátnom jazyku. Informácia o prítomnosti zložky podľa prvej vety musí byť uvedená na prednej strane obalu, viditeľne a čitateľne, a musí byť vizuálne odlíšená od ostatných údajov.

(2) Potravina obsahujúca zložku z hmyzu sa pri umiestňovaní na trh umiestňuje na samostatnom predajnom mieste oddelenom od ostatných potravín. Predajné miesto podľa prvej vety musí byť viditeľne a čitateľne označené tak, aby bolo zrejmé, že ide o potravinu obsahujúcu zložku z hmyzu.

(3) Každý kto uvádza na trh potraviny obsahujúce zložku z hmyzu prostredníctvom predaja na diaľku, je povinný spotrebiteľovi poskytnúť informáciu o prítomnosti tejto zložky spolu s názvom potraviny.

(4) Ak sa potravina obsahujúca zložku z hmyzu uvádza na trh prostredníctvom automatu, musí byť viditeľne a čitateľne označená tak, aby bolo zrejmé, že ide o potravinu obsahujúcu zložku z hmyzu.

(5) Ak sa hotový pokrm alebo jedlo, ktoré obsahuje potravinu obsahujúcu zložku z hmyzu, ponúka v zariadení spoločného stravovania, prevádzkovateľ je povinný zabezpečiť, aby bola informácia o prítomnosti tejto zložky spotrebiteľovi poskytnutá pred jej podaním.“.

**Čl. II**

Tento zákon nadobúda účinnosť dňom 1. apríl 2026.